Okresná prokuratúra Prievidza 
M. Mišíka 22, 971 34 Prievidza 1 	

Sp. zn. : 2 Pv 100/14/3307	Prievidza, 10.7.2014
EEČ : 2-27-118-2014

U Z N E S E N I E

Trestná vec:	obvinený XXXXX 
Prečin:	Ublíženie na zdraví podľa § 157 odsek 1, odsek 2 písmeno a Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Prievidza
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	dňa 09. 02. 2014  o 21,55 h viedol v meste XXXXX po Bojnickej ceste smerom od centra mesta rýchlosťou cca 57 km/h osobné motorové vozidlo Subaru Legacy, evidenčné číslo XXXXX a v mieste pred križovatkou s Ulicou Falešníka,z dôvodu nedostatočného venovania sa vedeniu motorového vozidla a prekročenia maximálnej dovolenej rýchlosti v obci, nedal prednosť chodkyni XXXXX, prechádzajúcej cez Bojnickú cestu po vyznačenom priechode pre chodcov z pravej strany na ľavú, z pohľadu vodiča, čím porušil ustanovenie § 4 ods. 1, písm. c,f,  § 16 ods. 4 zákona číslo 8/2009 Z.z. o cestnej premávke a o zmene a doplnení niektorých zákonov v dôsledku  čoho na tomto priechode do nej narazil a spôsobil jej zranenia - otras mozgu I. stupňa, tržne zmliaždenú ranu záhlavia vpravo, pomliaždenie čela vpravo, zlomeninu chirurgického krčku ľavej ramennej kosti, zlomeninu tela VII. hrudníkového stavca, zlomeninu priečneho výbežku III. a IV. bedrového stavca vľavo, pomliaždenie ľavého kolena a ľavého predkolenia s predpokladanou dobou liečenia, ako aj narušením obvyklého spôsobu života v trvaní najmenej 10 týždňov

lebo obvinený nebol v čase činu pre nepríčetnosť trestne zodpovedný

Odôvodnenie:
	
	Vyšetrovateľ Okresného riaditeľstva PZ v Prievidzi pod sp. zn. ČVS:ORP-115/1-VYS-PD-2014 viedol trestné stíhanie proti obvinenému XXXXX  za prečin ublíženia na zdraví podľa § 157 ods. 1, ods. 2  písm. a/ Trestného zákona v spojení s ustanovením § 138 písm. h/ Testného zákona na tom skutkovom základe, že v čase asi o 21,55 h dňa 09. 02. 2014 viedol v meste XXXXX po Bojnickej ceste smerom od centra mesta rýchlosťou cca 57 km/h osobné motorové vozidlo Subaru Legacy, evidenčné číslo XXXXX. Tesne  pred krížovatkou tejto ulice s Ulicou Falešníka, z dôvodu nedostatočného venovania sa vedeniu motorového vozidla a prekročeniu maximálnej dovolenej rýchlosti v obci, nedal prednosť chodkyni XXXXX, ktorá prechádzala cez Bojnickú cestu po vyznačenom priechode pre chodcov z pravej strany na ľavu, z pohľadu vodiča, čím porušil ustanovenie § 4 ods. 1, písm. c, f,  § 16 ods. 4 zákona číslo 8/2009 Z.z. o cestnej premávke a o zmene a doplnení niektorých zákonov v dôsledku čoho na tomto vyznačenom priechode pre chodcov do nej narazil a spôsobil jej zranenia - otras mozgu I. stupňa, tržne zmliaždenú ranu záhlavia vpravo, pomliaždenie čela vpravo, zlomeninu chirurgického krčku ľavej ramennej kosti, zlomeninu tela VII. hrudníkového stavca, zlomeninu priečneho výbežku III. a IV. bedrového stavca vľavo, pomliaždenie ľavého kolena a ľavého predkolenia, ktoré si podľa znaleckého posudku vyžiadaju predpokladanoú dobou liečenia s narušením obvyklého spôsobu života v trvaní najmenej 10 týždňov.

	Dňa 01.07.2014 predložil vyšetrovateľ prokurátorovi vyšetrovací spis s návrhom na zastavenie trestného stíhania proti obvinenému XXXXX podľa § 215 ods.1 písmeno e/ Trestného poriadku.

	Preskúmaním trestného spisu som zistil a to z výpovedí poškodených, svedkov, vypracovaných zneleckých posudkov z odboru cestná doprava a zdravotníctva, ako aj ďalšich listinných dôkazov, že je preukázané, že skutku ktorý je uvedený vo výrokovej časti tohto uznesenia sa dopustil obvinený XXXXX. Toto jeho konanie napĺňa všetky zákonné znaky uvedeného trestného činu a to tak po stránke subjektívnej ako aj objektívnej. 

	Vzhľadom na zdravotný stav obvineného XXXXX a na skutočnosti zadokumentované v priebehu prípravného konania boli vyšetrovateľom do trestného konania pribratí znalci z odboru zdravotníctva a farmácie, odvetvia psychiatrie, ktorí preskúmali duševný stav obvineného. V posudku uviedli, že obvinený XXXXX trpí duševnou poruchou v pravom slova zmysle t.j. psychózou - choromyseľnosťou a jedná sa u neho o Schizofrénnu poruchu, halucinatórne - paraoidnu formu. V čase páchania trestného činu nemohol rozpoznať nabezpečenstvo svojho konania pre spoločnosť, a svoje konanie nemohol ovládať z dôvodu plne rozvinutej závažnej duševnej choroby a to schizofrénie. Vplyvom uvedenej duševnej choroby boli jeho ovládacie a rozpoznávacie schopnosti v čase trestného činu úplne vymiznuté. Vzhľadom k jeho doterajšiemu priebehu ochorenia a nakoľko je k ochoreniu úplne nekritický, nemá k nemu náhľad a necíti potrebu liečby, znalci navrhujú obvinenému XXXXX nariadiť ochranné psychiatrické liečenie ústavnou formou. 

	Podľa § 215 ods. 1 písmeno e) Trestného poriadku je prokurátor povinný zastaviť trestné stíhanie, ak sa v konaní preukáže, že obvinený nebol v čase činu pre nepríčetnosť trestne zodpovedný. 

	Nakoľko zo znaleckého posudku, ktorý vypracovali znalci na duševný stav obvineného XXXXX vyplýva, že v čase spáchania trestného činu, ktorý sa mu kladie za vinu nevedel rozpoznať nebezpečnosť konania pre spoločnosť a taktiež nevedel ovládať svoje konanie, rozhodol som tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Milan Pánis
prokurátor